khistorydata/jeongjo-sjw-relations huggingface dataset:
정조 12년 · 목
鶴聞書啓略曰敬奉聖諭傳諭於右議政蔡濟恭則以爲臣之情踪安敢一刻冒據於城闉之內而適會賤病危劇偃處私第太醫不移珍劑相續似此恩榮益慮其招災速殃乃者臺言繼發舁出國門祗納命召惟俟金木史官先臨入城與否諭令知入近密之臣擎奉別諭來宣逆旅十行敷心之諭字字恩言至於醜毒遜荒等敎有若古大臣遭罹讒誣不得安於廊廟者然臣何敢當此優禮蕩蕩平平共享其利之諭尤可以仰認我聖上繼述先大王洪謨遠猷陶鑄一世之盛意臣豈不欲承佐下風少答涓埃而其如病屬難醫無以重入修門何哉噫近日廷臣事有不勝痛恨者夫君上以先王之心爲心蕩滌歲抄未給牒之一罪人有何爲累於聖德而日來公車之章語意轉益危怖不角勝不止臣之初筵權不可下移之奏聖上想或記有矣趙德隣之罪誠如鏡夢麟亮而殿下無難蕩滌有妨聖孝有違先志果如言者之言則臣之不能力爭之罪實覆載難容聖諭雖極隆摯入城實非可論云矣敎曰予亦略識建極之義近日處分豈得已也枚卜於卿果出常格此正重臣箚中百年來何嘗有此者也曠百之擧擧而施之豈一時驟思而徑決者然則予決不捨卿決知其不捨而如是左右迭攻是無異於力抗而角戰萬萬非臣分之所敢出脅持之目在再昨則稍過在昨今則能不近似乎此予所以爲廷臣深慮之噫匪躬二字賓廳題扁到今卿之受侮受困無關於進與不進卿若顧名思義知有國不知有身則駕屨不俟終日不在多言卿須自任無使人覘其罅漏事偕來承旨更爲傳諭入城與否卽爲知入命召更遣史官傳授○鶴聞書啓略曰敬奉聖諭更爲傳諭於右議政蔡濟恭則以爲臣病裏精神或醒或瞀朝進數行書啓文辭無異昏囈惶愧之極不知所出卽者敦諭又下枕席之間淚盡眼枯噫匪躬二字之敎實非如臣輩所敢擔當者而亦不可謂非臣之所不勉者也今承聖飭尤何敢不爲先國後身之計而第伏念名以大臣以不干之事抑勒爲說拳踼之猛鋒鏑之毒蝟集殘躬無以抵敵古豈有如此光景乎一朝溘然則都無事耳旅店雖冷亦足待盡重入城門斷無其望孤負恩飭惟願速致威罰云矣敎曰爲卿進身兼爲國事朝象世道別以十行申告有位此而不率何異化外乎予方懸法於象魏銳意於陶鎔有此志而豈難竟成苟欲息鬧自卿定去就爲群僚倡豈非目下急先務乎卿須卽日入城俟間與領左相簉朝聽予面諭共贊和泰之治事爾其傳諭待入城卽爲復命○政院以右議政蔡濟恭使錄事納命召啓敎以更遣史官傳授○御醫李完白書啓略曰右議政蔡濟恭病症連爲看審則開東後症情無大段添加膈間衝上之氣發作無時前服養胃湯中加枳殼茴香各一錢煎用敎以晚後動靜更爲書啓○敎曰雖以爲大臣之意近日處分頗示圭角因此公車日積極意噴哄殆似㦸手纏頭之場爻象甚不佳君綱國法自有在焉隨出隨應固非難事而顧今爲大臣進身之方無過於兩竝息鬧大抵趙德鄰事處分以仰述爲言則今豈敢更事云云況有趙進道事實乎至於大臣之必欲廷致予意牢定廷臣孰不曉惑乎然而角勝曰有臣分此意令政府宣布俾中外聽悉莫干先甲之令
정조 12년 · 목
箚略曰伏見掌令趙貞相疏則其中故相臣云云其意似指臣先臣而言傷痛崩迫繼之以駭惋也念臣先臣其在義理隄防則極嚴辛壬忠逆之分又是目擊而心痛者故辨別誅褒之際秉執不撓耳目俱在國史可按臣焉敢誣也丙辰趙德鄰鞫獄酌處命下則前席所奏有曰初則以疏語悖謬被罪今則以凶賊藉口爲罪則便是加律何嫌疊罰今雖不殺之決不可全然無罪依前發配似宜又有曰疏語多有犯分雖經鞫問之後終無可以釋然者又有曰罪目與乙巳有異斷無一罪疊罰之嫌其堅持之意卽此可見頃日傳敎中故相之奏一款不但臣未曾聞知考之家傳文籍亦無是語一邊論其罪而請配一邊謂以幾乎枉害無辜者推以常理萬不近似故敢於承候之筵擧此仰質則聖敎略曰此非先卿之奏卽筵臣傳奏之言臣始意其傳奏之謬誤至載於記注矣今貞相乃敢創出正人二字重言複言曲加注釋此意專出於鉗制凌踏使不得開口之計而告君之辭渠焉敢若是誣罔乎以先臣奏語見之則無辜二字語勢尙云相反況以正人二字加之於凶言之鞫囚是豈成說而可以瞞人乎緣臣不肖誣及先臣伏乞亟命承政院考出堂后日記所載筵本公行査卞俾暴此冤臣方急於鳴冤奚暇及他而憂愛之忱按住不得安敢自處以將退之身終無一言乎嗚呼近日爻象此何事也重臣一疏辭嚴義正特以下款之語逼僚相嫌不敢附陳於前箚追後加罪實是意外果然喉院三司之論救者次第踵起而或削或逐或補或遞至於太學儒生亦因告訐而被重罰雖其急於懲討語不暇擇顧何必深罪耶更加三思焉批以卿之欲明先卿之心予豈待卿言而體諒乎擬於登筵時慰釋卿之箚果先到矣所謂正人云云當年條日記考出未有可據云卿須安心尾陳匡救之言近日處分豈出得已朝象乖激所見甚不似靜鎭之責深有望於元輔卿其加諸意也仍命遣史官傳諭
정조 12년 · 강
命提學金鍾季施以罷職不敍之典
정조 12년 · 목
鍾秀箚略曰臣於趙德隣事前後筵奏悉貢賤見轉圜之盛日夕顒俟一自重臣疏後相臣書啓憲臺疏語次第而出其氣勢之豪健措意之絕悖更無餘地嗚呼國家百年來何嘗有此事於是乎豕非羸而霜將氷矣臣仰屋長吁夜不成寐恭惟我殿下聖學高明最留意於樹倫網重名義之道凡係逆順義理靡不兢兢致愼至於事關辛壬隄防者則以殿下出天之孝尤有所痛傷而不忍言者卽臣之平昔所感激而欽歎者也夫何德隣事之粧出嶺儒初不過爲嘗試計而乃殿下過聽先入之言弗詢衆謀徑下處分則己巳凶孼戊申逆黨始敢生無忌憚之心遂至於此矣持之一字意在驅人罔測而適足自露其無嚴之心者固不足道而憲疏之首尾張皇只以抗君命眼無君綱爲重臣之案則此從古宵小亡人國之術也假令此事無小關於辛壬義理居淸朝諫諍之任者敢以此說進使後之人見之當以今日爲何如時也此臣之所痛心也噫德隣疏句語何莫非梟腸獍肚而至於百世在前千歲在後八字卽應元凶疏中所襲用者其源流傳付之叵測直令人骨靑膽掉臣始擬更俟登筵畢瀝腔血而涓涓滔天有不容遲待玆不得不拜箚以聞伏乞聖上更加三思亟寢前命焉批以卿是幾年知遇之近臣也調酸和醎義共趍向而乃不念報效鎭定之策反欲推其波而激其浪乎今日朝著之如是紛紜究其本誰執其咎到今趙事猶屬先天左右拳踼一片精神都在於一右相日復一日轉加一層至有卿躬擐自擊之擧是誠何故雖欲甘心於右相獨不念忌器之嫌乎非不欲嚴賜處分警勵世道而卿家有百歲老人孝理之政在所當念且今爲計莫勝於息鬧卿則施以罷職不敍之典
정조 12년 · 강
司諫沈埉上疏賜批仍命改差
정조 12년 · 목
疏略曰趙德隣輩罪名蕩滌一款其於義理隄防果何如哉噫臺閣草草章箚略論處分之過當而終未能劈破源頭擧切愧憤及見前判書尹蓍東疏則辭嚴義正德隣不道之言打破無餘聽聞麥然至於語侵大臣當初大臣之獻議不審義理之關重莫念隄防之至嚴凶如德隣罪如德隣而乃反議到於蕩滌之典則眞以謂彼無可罪而然歟抑不知疏語而然歟重臣之疏專出於扶義理嚴隄防之意則亦豈以大臣之尊而不得言其失也聖明在上宜乎察其忠悃納其讜論而竟未免譴削而摧折之臣竊惑焉嗚呼乘機傾軋之習愛黨營護之風雖成痼弊而趙貞相之疏滿紙噴薄專事承望遽以匡救之言謂之角勝之計欲使在廷諸臣箝口而不敢言渠雖急於營護獨不念大義之所在乎臣謂掌令趙貞相爲先施以刊改之典因收德隣翼再蕩滌之命然後諸臣之獲罪者亦令一幷還寢宜矣批以全篇荒說適足以辱臺閣爾之本職改差
정조 12년 · 목
疏略曰尹蓍東金載順之疏何爲而交發也夫辛壬大義理我殿下闡明遵守而趙德隣蕩滌之命特出於述先志酬前功之意則何關於隄防之不嚴而德隣至此於鏡夢麟亮彼四賊是亘古所無之逆而乃謂我殿下宥釋之容易耶誣衊殿下脅持殿下一至於此此輩其可眼有君父乎噫德隣特一六十年枯骨事實之有無關係之輕重此輩矇不知爲何樣人久矣處分之下始也然疑中焉劻勷末乃憑凌看若大事不但此輩之平生伎倆角勝人主專肆胷臆乘此機會抑勒爲說屛逐一相臣之計也相臣之一生秉執莫嚴於義理關頭故上之所取者此也今以初不相干之事恣意構捏必去乃已其所設計有難測知況義理隄防等說出於他人之口則可也彼兩人以丙丁凶醜之類復廁簪紳之列者罔非聖恩之㴠容而反以累德失政恣口誣聖已戊遺種之目極意詆人彼兩人亦具人心豈敢剌口論事哉必有譸張是者指嗾是者驅作倀鬼以爲嘗試之計至於金光岳之遇事受嗾自任鷹犬其地本自卑瑣何足汚筆而論列也伏願俯察奸凶克恢明斷削職罪人尹蓍東金載順爲先施以島配之典批以我國士大夫氣力今幸復見於卿矣昨日憲臺疏無力救大臣之語卿能挺身抗論此非不畏彊圉而何極嘉極嘉近日之跳踉其計專出於屛逐相臣予豈待卿言而照燭乎國有法紀予豈不能庇一倚毗之相臣乎卿須休慮處分之姑止於遞罷削逐意在姑觀頭勢也尹蓍東金載順事就事論事可矣下語何乃如是於是乎得未免兩失之歸耶特以上款語之截直姑不可否於比段矣
정조 12년 · 강
館學儒生沈厚鎭等三百五十六人上疏命原疏還給疏頭及齋任勿限年停擧
정조 12년 · 목
厚鎭等疏略曰德隣之罪可勝誅哉托跡玄逸之門徒甘心光佐之厮役而若其疏語之凶悖指意之陰慘昭不可掩有難殫記試以其中一二句語之眞贜綻露者逐條而陳之其曰星斗闌干原於虎賊靑天白日之凶語也掩涕登阼出於巨源左右援立之悖說也襲鳳輝蒼黃之語而敢發倉卒等說傳鏡賊敎文之意而撰出專斷二字虎儉之鞫至歸之於濫獄忠貞之臣直目之以朋黨至若所謂正名實條此固臣子不敢言不忍聞者語意之㦧毒句句包得辭旨之悖逆字字貫來至於百歲在前千歲在後等語尤極凶慘矣又曰在先朝亡命者反見除用爲先王訟言者猶遭貶逐夫所謂除用者誰也貶逐者誰也若如渠言則除用者貶逐而貶逐者除用然後快於渠心歟又曰無意求位匪心黃屋惟我先大王堯傳舜授正大光明則初何可擬議於無意有意之間而乃敢引不當引之說隱然拶逼顯加指斥正順之義理則歸之於黽勉急遽翊戴之忠良則陷之以脅持擁立帶得逆彥之凶疏印出賊獜之僞檄惟我先大王亦於其時洞察情狀之窮凶書下備忘辭意截嚴有曰下語巧密又曰語極無倫非今日敢言者又曰欲售疑計由聖敎而觀之噫彼德隣難逭兩觀之誅而罪心薄竄死於牗下者蓋緣聖度天大只欲龍蛇之盡化夫豈鬼蜮之莫燭且以渠輩所謂號召使一款言之筵達差定旣出於賊臣光佐之手而一二相臣慮有他變請寢成命則所謂號召不過賊邊中圖出有何倡義之可論護法之徒執此爲嚆矢藉此爲欛柄隱然欲歸之於忠義而眩亂聖聰欺誣天聽其計雖巧其實則拙尤可痛者噫彼端揆荷兩朝拂拭之恩而狼性難馴售大義漫漶之計而鴞音未革及夫收議之際顯肆護黨之習招朋引類自爲窩主同惡相濟力戰公議究其心跡吁亦㦧矣噫嘻趙貞相之疏便一急書也讎視懲討之正論肆發反詈之口氣擧國之公憤歸之於一家之私怒朝野之齊討諉之以二路之竝進勒成罪案氣勢危怖至於證引故相拈出正人二字加之凶隣尤豈非無嚴之甚者乎所謂太學謹悉云云當初嶺醜之通文也藏頭絕尾隱暎說去其時齋任矇不覺察依例回論故已自太學鳴鼓施罰則何足貽累於多士而渠反欲執此爲說將作沮遏大議之話柄跡其所以誠不滿一哂一自醜類之投疏凶孼之上言輿憤益激大論迭發而爲禮堂者迺循例回啓視若微眚之收敍任言責者或噤口無言看作細故之濶略如是而義理何以復明隄防何以得嚴鷹鸇之逐誰可任者羸豕之漸誰可杜者我先大王以好生之德恢包荒之量凡諸事關聖躬者不欲窮治咸與維新故雖以此賊之罪不容貸附之末勘然猶此丹書昭載鐵案不改以迄于今則在今日我殿下仰述乎志事者只在於以先王之心爲心則還收一時之處分俾嚴萬世之隄防者豈不有先於遵先之聖德乎伏願亟寢成命敎曰今番處分之有本意前已悉論況朝廷之事非章甫之所于與況語侵大臣無異近日一二臺臣其在正士趍革謬習之道豈無處分乎館學疏頭及齋任一竝勿限年停擧原疏還給太學疏之還給卽御極以後初行之事卽此可知予意令諸生知悉不飭之泮堂一幷遞差
정조 12년 · 강
命諸丞旨遞差傳旨分揀
정조 12년 · 목
因諸承旨遞差傳旨敎曰今下傳敎之後事旣妥帖一承宣之守院國體事面亦甚苟且此傳旨竝分揀
정조 12년 · 강
命賑廳另飭北關遺棄兒周恤
정조 12년 · 목
咸鏡監司李崇祜以道內各邑遺棄兒給糧數爻啓敎以此後另加嚴飭俾有實效事更令該廳關飭
정조 12년 · 목
該曹啓言北部四十四契三千四十六戶倍給合木綿六十同四十八疋分給而五部民人及各營門無料軍兵等處今日畢分給
정조 12년 · 강
命各寺免稅結釐正依別單施行
정조 12년 · 목
戶曹別單各寺刹免稅結減數處釐正秩廣州奉恩寺廣州十一結三十四負內所減三負六束査實還錄延安十二結二十一負九束內所減三十五負五束本以白川免稅疊錄本寺故釐正減錄砥平龍門寺砥平二十五結八十二負三束內所減六結八十二負七束陳廢還起間懸頉林川普光寺林川九結三十四負九束內所減二十九負七束自辛巳加錄於五德寺依成册還錄振威三十五結本以楊州普光寺免稅誤錄於林川普光寺故減錄至於楊州普光寺則每年收捧之數漸次減縮依成册所報開洑四分一結數還屬本寺杆城乾鳳寺杆城六結二負九束內所減三結七十六負一束査實還錄驪州報恩寺醴泉九結四負程道絕遠收捧無實每結租二百斗自本官收捧作錢除馱價輸送楊州奉仁寺驪州二結四十七負七束內所減五十負八束依驪州打量成册擧行免稅結加數處添錄元案秩楊州奉先寺保寧十一結四十七負四束以十一結九十一負八束報來比元案加四十四負四束高城楡岾寺高城九結三十九負以十七結九負報來比元案加七結七十負淮陽長安寺通川一結七十四負一束以三結六十三負五束報來比元案加一結八十九負四束淮陽表訓寺通川一結十九負九束以三結四負報來比元案加一結八十四負一束靑陽長谷寺靑陽九結十二負六束以九結四十二負二束報來比元案加二十九負六束開城府甘露寺開城府一結十二負六束以一結四十九負六束報來比元案加三十七負長湍華藏寺長湍十二結三十九負二束以十二結三十九負八束報來比元案加六束加平懸燈寺加平十七結九十二負七束以十七結九十三負二束報來比元案加五束永平白雲寺永平九結七十八負一束以二十四結八十九負二束報來比元案加十五結十一負一束驪州報恩寺醴泉九結四負初以九結九十八負一束報來今此成册以九結四負修報比元案準定山定惠寺定山七結四十一負五束初以九結四十一負五束報來今此成册以寺垈二結懸頉修報比元案準
정조 12년 · 강
戶曹以貢價中錢邊引等出給啓
정조 12년 · 목
該曹啓言所管各貢契今十一月十二月及來己酉正月合三等貢價中錢邊二萬四千七百五十五兩引等上下○宣惠廳啓言所管各貢契今十一月十二月及來己酉正月合三等貢價中錢邊八萬七千九百六十五兩零引等上下
정조 12년 · 강
召見備堂于誠正閣
정조 12년 · 목
戶曹判書徐有隣啓言以鑄所事依下敎就議于領相則以爲鑄役之尙未更設由於倭銅之不足而卽聞一萬四千餘斤纔已出來於萊府信蔘停止之後蔘路稍裕被執差勝云已出來者速令運致未出來者鱗次飭貿則庶幾次第入用且三四十萬兩工役多則至三朔少不下二朔餘歲前收殺實無其路云先令鑄所趁歲前限一朔設鑄開春後更始二月望念間期於撤鑄而四十萬兩盡鑄則固好矣如不然餘數付之戶曹而戶曹本有鑄錢所名色每年限五六萬兩竝與弓角契生銅而開鑄另擇本色郎廳使之監董歲以爲常則經費不無補益泉貨亦足流行至於先鑄新錢行用事字標旣改則若無所拘而終不如一齊行用鑄所須悉此意抄出各衙門所在新舊錢多寡如可以舊錢推移所用則姑待畢鑄一齊行用如不相當終致掣礙則明春開鑄時爲始先爲行用亦無不可竝以此分付鑄所似合事宜云矣從之又啓言關西木事依下敎議于領相則以爲關西木品雖曰低下當此木綿踊貴之時詳定價折半減給恐不免太歇雖以一兩五錢許賣惠於民大矣而一兩一疋旣出特恩又經榜示今不敢更事煩聒受置分給衙門關西庫儲素稱外度支而戶曹與京兆相爲隣比招集民人事甚便好受置分給等節令度支擧行散貸一款已於日前略陳愚見而取考有司堂上所抄出各衙門錢儲所錄則訓局及守總兩營本自零星兵曹及禁御兩營有略干留儲而軍兵不虞之備不可不念內司則行用些略補民庫有二萬餘兩而係是聖上特捐內帑爲備水旱之資則容易遷動尤非可論設令有裕軍門給債自有先朝之飭敎通融散貸尤係非常之特恩俱不可輕議況各處蓄儲如是不數者乎且貢人則旣有十一萬兩貢價預下自可捄弊而貢市一般市民獨漏今此木價錢毋論多少隨其所捧散給六矣廛爲好此旣與度支之請得取用有異移補經費亦近無名散貸市廛限周年還捧後付之有司就三南京畿中年豐穀多處依詳定貿米以爲度支不時之需恐合事宜云矣從之
정조 12년 · 강
命木發賣所收錢散貸于市民
정조 12년 · 목
敎曰發賣後散貸一款才有下敎而都民則發賣後必有一分波及之效貢人則十餘萬兩引等猶可爲解渴至於市民發賣旣不擔當抄戶又未免見漏均時民也得無斑駁乎今日遣備堂問于領相所見別無異同今番發賣所收錢散貸以市民處分給之意分付
정조 12년 · 목
敎曰向因金判府筵奏外方狀啓跋辭衍語才有申飭而備局文書亦然十行百行無非題外皮膜夷考歸趣則都沒着落意似在於鋪張纖悉而眩晦反益甚焉日前見北道弊瘼回啓尤極矣欲爲申飭而因還給未果當該有司堂上從重推考此後無論啓目回啓草記回啓及關辭更以不緊數衍說話製出如一篇文字然者一切嚴飭各司亦爲載之政院故事以爲捧入時退却之地
정조 12년 · 강
司諫沈埉上疏賜批
정조 12년 · 목
疏略曰本朝用人只有科擧一路到今人心不古法愈密而弊愈甚矯捄之道若不大更張則莫可收拾如當大比之科則內而京師外而八路精抄實才修心册子京師則自四學轉報太學八路則自本官轉報監營自禮曹收取京外擧子考其册子許赴會試後仍設面試如有不文而猥參者內而四學太學外而該邑該營嚴加重勘則士子有讀書之效座主無濫擧之弊伏願令廟堂商確以爲永遵之道雖以泮庠言之近來則必於歲末設行事違一定之規士失三餘之業弱者不免生病病或難醫更令申飭期於未寒前畢試焉至於童蒙敎官朝家設施意在養正近來禮部解弛便作宂散臣謂四敎官分屬四學與本學訓導分番遞直常時則訓導敎誨學生敎官聚會童蒙訓廸授業敎授學製時亦令敎官講製童蒙分等施賞則必有效矣殿下臨御以來凡文武蔭仕之沈屈者曲施疏通而近來蔭路頗廣仕滿而未試守宰者殆過半百銓家惟循顏私不問才能故夸毗者筮仕未久圖占腴邑恬雅者詞訟屢載不得一擬政注之乖當生民之受困未必不由於是另飭選部初倅未疏通前勿許牽復守宰凡州牧以下皆令遞陞作窠量其久近審其能否循次差遣俾免積薪遺才之歎也且以都雇事言之貿賤賣貴取息要利專出於富漢之手操縱舞弄恣意定價百物踊貴職由於此貧戶殘民何以聊生廟堂之議亦欲必罷而不罷者富漢輩百計圖囑自成一套亟令有司之臣嚴立科條革罷都雇俾有實惠焉近聞各軍門貿來公文下去外邑之後私相賣買一切禁斷持錢入場空手而歸亦以京貢米言之該廳以錢折給穀留庫中故米價常踊豐凶別無異同雖當平歲民安得一飽哉請令備局行會各道俾無外邑禁買之患仍除貢米代給之弊焉批以其中不無一二可以申飭者令廟堂回啓稟處
정조 12년 · 강
校理沈興永陳疏徑出賜例批
정조 12년 · 목
疏略曰近於兩次召對濫廁講討之列句讀全不成樣音義太涉未瑩醜拙畢露其所自取實莫逃於淵鑑之下而尙靳威罰曲加㴠貸臣於此滿心慚惶求死不得玆敢忙陳短章徑出禁扄伏乞亟降明命治臣擅離之罪
정조 12년 · 강
命再明日親行毓祥宮酌獻禮明日詣慶煕官親行仲朔祭
정조 12년 · 목
敎曰再明日毓祥宮酌獻禮依前年例爲之明日當詣慶煕宮親行中朔祭以此分付百官行禮置之隨駕則六曹堂郞各一員爲之又敎曰明日動駕時別雲劍外侍衛皆以入直爲之雲寶劍置之以西營東營軍爲先後廂訓將都領禁軍此闕入直五十人先詣直所事分付挾輦軍以金虎門軍三十名爲之事分付日寒若此出番軍切勿出用慶煕宮入直以此闕內外營軍折半除出臨時移直事亦爲分付又敎曰明日動駕時槍劍軍置之○因隨駕假承旨望筒敎以假銜豈有年限戶曹參議李敏輔假承旨差下
정조 12년 · 강
特命寧遠伯奉祀孫李萱給牒調用
정조 12년 · 목
敎曰今因言端思之纔命不祧新造祠版寧遠伯奉祀孫李萱父子因事皆落仕聞其家貧不能自存云豈不矜悶乎內外之職任緊歇輕重自異李萱聞已節飮其心可取先遇則可謂眚災勅庫所關至嚴雖難全釋亦豈無霑祿之道萱則特爲給牒軍門將官今日作窠擬入光遇則敍用令該曹待窠先卽復職造版後尙未致祭遣禮官當致祭祭文亦當製下以此分付
정조 12년 · 강
飭北關遺棄及行乞兒着意接濟
정조 12년 · 목
咸鏡監司李崇祜以道內各邑遺棄兒等給料數父啓敎曰字恤之政在常年猶不可放過況今年本道年事乎典則刊頒曾未數年諸道擧行多不若初此已萬萬可駭至於本道尤宜惕念令廟堂嚴飭道伯及御史處俾各誠心捜得着意接濟況典則事目中行乞兒以十歲爲限只於荒年限麥秋留養事已有定式觀此狀辭只言遺棄不言行乞何也此意一體申飭行會
정조 12년 · 강
命畿伯趙鼎鎭上疏還下送
정조 12년 · 목
鼎鎭陳疏略曰伏見執義朴長卨疏本及避辭以臣向來一疏聲罪峻嚴責臣言之不早謂臣心之有怵律以傷風斥以貽羞何其言之不諒人也念臣爲人至闇見事不明未先知幾晩始有言此臣前疏所以引古人而自訟者也以此罪臣臣所不辭大論方張之時職在言責不容不言臣則斷以公義信心直行事非常有跡涉唐突人言之來何足爲異而若其怵畏禍福計較利害非臣之情也噫臣銓望則旣拔而還復藩任則匪材而濫授臺評亦云晩矣而身居宣風之地罪著傷風之目臣方引義廢衙祗俟譴何伏乞勘臣辜犯以謝臺議敎曰事勢情地人孰不恕之未卽先發由於趑趄入臺後言亦由畏愼此人此擧寧有雌黃乎人言之近於吹覓已深斥之況別無姓名之指的者乎到今更事引義至於廢衙揆以道理事體萬萬未安此上疏還下送此後更以引義二字煩徹當別樣重勘以此嚴飭上疏捧納承旨推考
정조 12년 · 강
都總管鄭昌順陳疏賜例批
정조 12년 · 목
疏略曰向叨銓地憂在僨轅果因臺通一事遂致人言三至今使參聞之未僚獨被郵罰乃以主事之首席倖逭重勘臣方跧伏俟譴又以朴柱遇之臺望重速憲臣之論斥而考諸政案初無刊拔之事則自是舊望何謂重通聞其鳴冤本無醜正之論則聖世錮人何故及嗣自有公眼不必多卞最是亞堂自明之疏實多私心滋惑之端而此皆臣猥玷長席不能調劑酸醎之致情蹤轉蹙進身無路伏乞勘臣前後辜犯以謝衆怒
정조 12년 · 강
命嚴治別監曰聖奎等
정조 12년 · 목
政院啓言卽聞原州判官李太源下直時有一別監與院隸僞着該倅手署成出行下云誠極痛駭院隸則已自本院嚴治而當該別監請出付該曹從重勘罪敎曰前後以掖隸事申飭何如而所犯又如此可謂無奈大抵名以掖隸者近來以飭禁之嚴截除汰之頻數而不得行胷臆之故便作化外之氓可謂誠非細故日前有肅拜事昨日有掌務官事今又有此擧今之掖隸無異於古之保民司設置前刑曹漢城府吏隸奸僞百出甘爲盜賊之事寧不痛駭乎事旣現發不可不嚴治出付攸司照律各別重治以懲日後肅拜事大關後弊掌務官事渠輩亦人必知從前凶宦輩符同醫官蹊逕通路外朝之舊習則所謂掌務官雖以聽瑩有所來問之事豈敢更言於中官乎此等處一或放過非生道殺人之意該別監白聖奎李禧謙幷令該曹杖一百收贖今日內散配當該司謁亦令攸司決杖收贖放送
정조 12년 · 강
以尹蓍東爲分內局提調口傳也朴祐源爲吏曹參判李洪載爲參議李敏采爲承旨前望也
정조 12년 · 목
因都囚徒敎曰李迪爲先遠地定配以爲待用刑究覈之地鄭觀采金載久閔百準曺允精考律勘放李敬一削職放送崔重敎似與自渠意創犯有異査啓旣不得脫空罷職放送李顯福如非首犯以次律勘放○該府啓言時囚李廸昆陽郡定配李顯福松禾縣徒三年定配鄭觀采杖八十收贖奪告身三等閔百準杖一百收贖告身盡行追奪曺允精杖六十收贖告身盡行追奪鎭川縣徒一年定配金載久杖七十收贖告身盡行追奪新昌縣徒一年定配敎以如有功議各減一等又啓言李顯福功減一等徒二年定配鄭觀采功減一等杖七十收贖奪告身二等閔百準功議各減一等杖八十收贖奪告身三等曺允精功議各減一等加杖減徒杖九十收贖奪告身四等金載久功議各減一等加杖減徒杖一百收贖告身盡行追奪
정조 12년 · 목
具翼善冠袞龍袍乘輿出協陽門命侍衛軍兵毛具降輿乘轎出敦化門至鍾街召貢人詢以錢邊引等出給後錢荒之弊比前如何又召廛人諭以今番木綿發賣時抄戶非朝家之意廟議以爲給廛則必致操縱之弊故不得不從之特軫廛人輩向隅之歎以發賣所收錢散貸于各廛須各知悉命以如有弊瘼皆許書納仍命漢城判尹徐有防率市貢人中各一人來待于慶煕宮入興化門由廣達門御興政堂
정조 12년 · 강
臨孝昌墓行奠酌禮
정조 12년 · 목
敎曰昨日過宮禫今番植木後亦未臨視食後當臨孝昌墓承史時服隨駕路由敦義門道路切勿修治假家亦勿毀撤此乃仰遵懿昭墓擧動之例此後由敦義門墓所擧動時皆依此爲之一以遵故事一以除民弊事分付漢城府百官隨駕及祗迎竝置之只大臣六曹堂上各一員隨駕仍命侍衛別雲釰外只入直磨鍊軍兵以興化門入直軍五十名爲先後廂餘竝各留直所城外屛門把守置之具戎服乘轎由廣達門出興化門命判尹徐有防率市貢人進前命以弊瘼書納者判尹入侍時稟處出敦義門至孝昌墓入齋室少頃乘輿出齋室門外詣墓所親行奠酌禮仍臨宜嬪墓行奠酌禮命金鍾秀鄭民始徐有隣往審植木處還詣齋室命明日親祭罷後朝廷問安及經宿問安還宮後朝廷問安竝勿爲之敎曰朝廷問安旣命停止今夜行祭時明日行禮時只東西班隨駕堂郞參班事分付命兩墓所守僕以下及守護軍依例施賞召見畿伯趙鼎鎭命以本營待令前排軍兵等鳥銃一巡試放乘轎出齋室門外由敦義門入興化門還內
정조 12년 · 강
御興泰門詢立廛市民弊瘼
정조 12년 · 목
敎曰今番詢瘼意專在於爲市民貢人特第二件事旣聞之後豈可循例回啓乎大抵綿荒錢荒爲都民切痼之瘼木綿則予之本意必欲減價給廛要令波及而廟議不一惟一備堂外皆從抄戶之議予則曰給廛亦豈不波及且如是然後體面正大若論其奸弊則抄戶分給亦無是弊乎然今則遂事不必追提而朝家於市民設疑則極矣況貢市人不入於抄戶中云貢人已引等猶可說也市民之發賣錢散貸何異鳥足血此所以爲市民矜悶不已者且今詢瘼亦不如願善決市民等豈無向隅之歎以其所呈弊瘼卽令有司堂上往問于大臣入侍稟處其中立廛所訟事最合商量毛衣匠相訟年前已有處分而紬廛相訟不難決也則該堂之不有該署明決如是翻案誠莫曉也百廛雖不顧藉此一廛不可無別般軫念立之一字本自有該如欲顧名思義先捄本廛之弊次及他廛可也本訟今日內爲先決給廟堂以復舊富饒之策還宮後卽爲草記稟處貢物引等上下雖有下敎觀於所籲特以今三朔內無當下之需似有未霑一視之澤此等之類直令戶惠廳加一等分給事分付仍命平市提調李在簡率立廛市民來待于興泰門命在簡諭曰今番木發賣廛人則旣失木利且遺抄戶予甚矜悶旣問弊瘼又見所懷群弊之外紬廛黑紬一款聞甚驚訝該署決給可謂得體而廟堂反案實莫曉也此後如有復犯者捉納京兆治以亂法之律年前毛物決給旣爲軍兵之故不得已處分而仍貸西關銀子以爲蒙利之地而以七年爲限今若加貸十年則庶可矯弊以此分付而今於深夜臨門招問汝等意豈徒然蓋立廛卽國初首設之廛也以立字觀之有與國偕立之義必也扶護立廛復舊富饒然後已非但爲汝一廛實則扶一廛以及百廛也汝等如有一分利害之道貸銀退限之外更思可爲之道書呈廟堂當卽稟處以此擧行
정조 12년 · 강
召見有司堂上徐有隣于興政堂
정조 12년 · 목
有隣啓言今番詢瘼時市民等所懷問議于左右相入侍稟處事命下矣依下敎就議而立廛市民所懷內渠廛與毛衣匠相訟辛丑詢瘼後自廟堂以爲毛物皀色外縀錦涼揮項造成者照法嚴處矣至於今年毛匠輩不遵朝令恣意亂賣且瞑握纓巾乃渠廛之所主管賣買者而綿紬廛潛染黑色瞑握纓巾亂賣故呈于本署提調以不得亂買之意嚴飭則綿紬廛市民越訴於廟堂以瞑握外黑紬則染賣之意許題矣今此瞑握纓巾涼揮項之屬見奪則渙散之勢指日可待云而左相則以爲毛匠輩旣買縀錦於本廛則造成轉賣不必歸之亂廛瞑握纓巾雖是立廛物種而綿紬廛若以綿紬染黑造賣瞑握纓巾則立廛亦不宜禁斷云右相則以爲毛匠所業只毛物立廛所管卽縀錦毛匠輩以造成毛揮項之故濫及於涼揮項所謂涼揮項非縀屬不可成此豈非奪取立廛之業者乎立廛稱冤勢所必然此後則毛匠不得賣涼揮項之意嚴明定式至於瞑握纓巾亦是立廛所管紬廛之欲爲奪取者亦所當禁云矣敎曰右相言政合予意俄於平市提調入侍已有決給之處分此事今無可論而辛丑詢瘼時關西銀限年貸給目今蘇捄之時先從此事濶挾爲好更令退限十年可也有隣曰帽子廛市民所懷內各廛賣買物種一從市案有無而渠廛物種中針子一種東床廛人符同該吏刀擦渠廛中貫子之貫字冒錄渠廛中針子之針字幻弄之廛人該吏侤音尙在而本署提調以通共發賣之意筵稟定奪渠徒等誠爲冤抑而事經筵稟不敢更煩床廛人反生榷利之計紛紜呈訴有反案之題辭渠等稱以亂廛持椎突入任意掃蕩渠等以有市案本廛反爲無市案盜賣之類所橫侵先治其幻弄之術仍禁其亂賣之習云而左相則以爲帽子廛床廛旣以通共賣買筵稟定奪則兩廛之復爲起鬧必欲都執云者誠爲可痛兩治兩存恐合事宜云右相則以爲帽子廛床廛以針子一種互相爭辨而臣於年前待罪平市提調也閱流來文券則床廛之次知針子不知爲幾年毋論市案之彼此有無帽子廛之前所不禁者今乃爭訟事涉非理故論理嚴題決給於十二床廛使之依前斥賣今豈有他見乎敎曰旣載布案可謂主人旣不賣買亦不可謂主人論理姑無論帽廛則凋弊床廛則稍勝云左相言實合蘇捄之弊依此決給有隣曰簇頭里廛人所懷內綿紬廛市民皀色抑賣事與立廛相訟而又生非理之心渠廛皀色稱以亂廛不時披櫃閪失甚多且綿紬廛有紅藍綠白紫的黃色等疋紬而市案外之物種恣意濫禁使殘弱之女人不能支保云而左相則以爲綿紬廛所業只是紅藍綠白紫的黃色云而獨不及黑染綿紬者恐不成事理而毛衣匠之買縀於立廛造賣揮項者旣不可禁則簇頭里廛之買黑色紬於綿紬廛造賣者似當一體許之云右相則以爲簇頭里廛所訴臣則不知彼是此非而綿紬廛物種旣無黑染之事則簇頭里廛之不欲失染皀之業者在所當然云矣敎曰立廛決給之後如線隨針自在得決之中矣有隣曰綿紬廛市民所懷內養送之具或用縀或用紬或用木布立廛以黑縀裁瞑握行賣渠廛以黑紬裁瞑握行賣於理不咈稱家有無富用縀貧用紬理所然也而立廛不知縀紬之異不計貧富之勢欲使衆民皆用縀而不用紬出專理之計云左相則以爲綿紬廛事已陳立廛條云右相則以爲紬廛所訴只是瞑握一種而已陳於立廛原情論斷之中云毛衣匠等所懷內渠等生業不過毛涼兩色揮項而立廛市民欲爲禁斷豈可成說涼揮項所入縀色渠旣斥賣而及欲禁其造賣者專出於兼竝奪利之計使之更勿橫侵云而左右相皆以爲毛衣匠事已陳於立廛條云月外廛市民所懷內國家嘉禮吉禮髢髮及勅使求請月外專當進排而今因加髢之禁斷累千金物貨無可用之地公私負債亦至萬餘金乞蒙天恩云而左相則加髢雖已永革小貼髢娘子髻所用尙有交易之道則新令之下敢此呈訴者可罪而不可施云右相則以爲月外廛失業非不矜悶而實無區處之道原情中天恩生成等語極爲屑越云內外魚物廛市民所懷內渠廛所賴只是乾鹽魚兩種而鹽魚舡到泊京江則渠廛付利缷下買取轉賣矣年前因江民之誣訴御史書啓一依露梁銅雀例以錢酌定施行渠廛日阽危亡鹽魚一種依前付利和賣得以保在云而左相則以爲玆事年前已有定式恐不宜隨訴隨改云右相則以爲繡衣旣已書啓朝家亦已酌定今此呼訴不宜聽施云上米廛市民所懷內渠廛之收稅於雜穀廛依前復稅事昨春自廟堂覆奏蒙允而雜穀廛人拒稅不納指揮族主移設一肆於下米廛字內以渠廛所捧之稅兩廛分食已爲十餘朔雜穀依前列肆於渠廛之基地大米則任自移設於渠廛基址之外名以雜穀之廛兼占大米之稅安在其復古規奉朝令之義哉渠廛入來之雜穀彼旣隨入收稅則彼廛入來大米亦如雜穀收捧之規然後有復稅之實效更令究覈處分云雜穀廛市民所懷內上米廛人等敢以從賣收稅復舊之說誣罔天聽革罷癸巳年七百兩定稅之法又不如意則誣訴京兆欲創隨入收稅之事自歸落訟之科則又懷叵測之心半包之米責以一包未賣之穀諉以已賣虛錄增額欲懲白地之稅渠廛米商旅主等撤家移業於下米廛基址則上米廛人反以渠廛拒稅移市或呈備局或呈本署亟令本署從公處決云而左相則以爲咫尺之間雜役則依前大米則移設者論以訟理雜廛恐在落科云右相則以爲上米雜穀兩廛所訴爭端已久曲折纖瑣有難咄嗟間決定而但備局斷訟旣在昨年則廛人輩不爲聽從又事爭辨事涉猥越云銀麯廛市民所懷內渠廛合設之後亂賣麯子雖以限十圓定式而奸民輩一日之內十圓行賣不知幾許次甚至數十圓作末入石潛賣城內外酒肆之人無來買於本廛將至渙散之境雖一圓潛賣必以亂廛律各別痛繩云左右相皆以爲十圓定式之後一圓之歸之亂廛者誠爲可駭恐不可聽施云敎曰竝依左右相議施行又所啓關東蔘契貢人司僕寺貢人鉢里廛市民等皆以貢價之未蒙引等願蒙一視之澤云而有加一等上下之特敎三貢若在二月等則自當蒙恩別無可回啓者而其中鴨島契貢人所懷內本監刈取鴨島所產正草薍每年給付渠貢各處所用草飛乃把子等物編結進排而戶曹只以編結價從實上下逢授外加進排草物價則一未受價渙散迫頭加進排草物價依他貢例上下云矣敎曰令該監稟處有隣曰司圃署菜蔬貢人所懷內當初渠貢兩殿兩宮供上菜蔬價以四千兩磨鍊而如有加出供上則自本署添給重價矣今當三殿三宮供上之時本署罄竭他無上下之道貢價之不足每年至爲一千六百餘兩區劃變通俾色白地進排云矣敎曰令該署提調後日登對時稟處有隣曰工曹小筆契貢人所懷內進排內入小筆每當束筆則自本曹便同權設都監各樣所入物種專爲擔當而匠手輩恣意點退一年落本至爲四五百兩黃毛一釜所出筆四百四五十柄而見今所出不滿三百該色交遞之後則每等所造之筆仍爲舊遺在前後退筆陳腐見棄所負公私債至於七八千金不攻自破之勢迫在朝夕內入筆之貢許給匠人則決無生梗之理容或不然則依書筵筆云貢例自束自進排而工曹所在恒留筆一千柄移置書房色貢人等亦限一千柄措備隨用進排云矣敎曰本事之貽瘼至此宜有一定之式令戶判較數朔之用量定柄數以爲排朔例入之地有隣曰小筆若厘正則大中筆亦似一體厘正矣從之有隣曰三南方物紙弊貢人所懷以爲方物紙未收及營本官許多僧役一切釐草事今春詢瘼時逐一條陳自備局嚴關該道臣今年方物紙未收比前倍簁營本官紙役無一減除更加嚴飭俾蒙支撑之澤云敎以卿旣登筵稟處有隣曰方物紙契從貴變通後庶可蘇捄而目下難支之弊專由於紙物未收之居多紙物未收之居多專由於僧徒凋殘僧徒凋殘專由於營本官雜役故前因詢瘼時呼籲發關禁斷非正一再而尙未釐革又登所懷事之寒心莫此爲甚今番則勿令因循劃卽釐草形止使之枚報本司從後如有侵漁之事則無論營邑隨現論勘寺弊蠲除之後各年未收紙物一依貢人所告計年徵給之意請一體分付於嶺南湖西兩道道臣從之
정조 12년 · 강
特寢舊闕北墻外別禁松之令
정조 12년 · 목
先是景福宮北墻外松木多有偸竊之患墻外卽訓局字內而特令禁御兩營與訓局別定校卒輪回守直各別禁飭矣行之數年反有弊端故有是命
정조 12년 · 강
親臨文禧廟仲朔祭
정조 12년 · 목
時至具翼善冠袞龍袍就位坐上香奠幣奠爵大祝尹行任讀祝訖入小次亞獻官李性源終獻官蔡濟恭行禮如儀望燎訖還內
정조 12년 · 강
詣毓祥宮行酌獻禮仍詣延祐宮義烈宮展拜
정조 12년 · 목
具翼善冠袞龍袍乘輿出廣達門降輿乘輦出興化門至毓祥宮門外降輦乘輿由東挾門入命奉安閣展拜時參班諸臣依例行禮延祐宮義烈宮展拜時百官行禮置之降輿詣宮內行酌獻禮大祝尹行任仍詣影幀奉安閣行展拜禮陞閣內奉審仍詣延祐宮行展拜禮還入毓祥宮齋室乘輿出宮門詣義烈宮行展拜禮入齋室命毓祥宮義烈宮守㒒等依例施賞小頃乘輿出宮門降輿乘輦至彰義宮門下降輦乘輦命承旨李時秀奉審于藏譜閣懿昭廟入敦化門至協陽門降輦乘輿還內
정조 12년 · 강
命戶曹購給李提督孫家
정조 12년 · 목
敎曰李提督家致祭才有下敎召問其孫斗屋升庭可知不蔽風雨受祭之苟艱姑勿論我朝功臣猶且賜第況提督之功之績軒天地較日月而使藏主無所豈非大是欠事尹忠貞節士也先朝猶命贖還其第且況提督家體貌乎令該曹購給一第仍令主家建屋藏主亦令量給物力事分付以示朝家記感之意購給後受祭日字草記事一體分付
정조 12년 · 강
命金海府使羅忠佐卽其地定配固城縣令金載翼機張縣監崔名宇削職
정조 12년 · 목
慶尙監司金光默狀啓以爲捧還已始列邑之糴案皆成奸竇之憑驗有路前已自首慶州巨濟兩邑外移貿二十二邑一邊措辭嚴關使更自首一邊多設耳目探察民間又復搜探文書詳細考覈則熊川鎭海昆陽昌原盈德寧海興海大丘玄風密陽仁同善山高靈靈山迎日漆谷晉州星州長鬐等十九邑則當初分給之錢旣準詳定之數及今收捧之穀又合所俵之直機張縣監崔名宇則以穀價錢輸來時馱價不足有所減價卽爲自首報來而一千石租減價爲四十兩毋論多少旣有所減則今於更査之下始爲自首者不可無罪金海府使羅忠佐則四千四百兩穀價中只以一千七百兩分給民夫餘數則一委之於奸鄕猾吏之手惟意那移無所句檢甚至有五百餘兩吏逋錢移充之擧者已極萬萬駭然而稱以馱價添給詳定一石外八升加出殆有甚於元價之直減不可以從後改簿未及收歛有所容貸米價九百兩之初不區別分給混同貿租其所取剩至於一百五十石之多者雖云倉色之幻弄敢曰在家而不知至若還米一百七十石之作錢立本雖曰謬例錢還飭禁之下不思釐革之道乃以三兩錢發賣只以二兩三錢立本剩錢取用至於一百十九兩之多者尤係不法固城縣令金載翼則移貿價分給之節雖無違式之端猾吏舞弄全不覺察至使二百餘石米價混同貿租作米餘剩不但爲四十餘石移貿穀之除耗收捧旣是朝令而前後知委又不啻明白身爲守宰苟能仰體朝令着意照察則下輩之恣意舞弄豈容若是乎大抵他邑則皆直以錢分故吏鄕不敢容手而兩邑則有此移施防役之事故左右那移之際吏緣爲奸至於此極其不察之害無異故犯當該各邑作奸之鄕色則自臣營今方依律嚴勘取剩穀數及混出耗條則旣在未納之前故一一査減於糴案俾無升合冤徵之患機張縣減價錢則卽還民人等處金海府立本餘剩錢則雖與移貿條有異旣已現發之後不可仍置亦令一一還給於立本米價所受民人等處忠佐等罪狀請令攸司稟處敎曰嶺南穀多邑民弊太甚於穀少問于廟堂詢及營邑使之從便移貿意在爲民而若使詳定本價不及於民間則是何異奪取吾民口吻中物手犯之罪尙何言哉而雖以吏緣爲奸言之苟能嚴畏朝禁實心致察寧有是弊乎況於初査時不卽自首以致道伯之摘發由前由後節節駭然觀此嶺伯狀啓機張則雖已後時名以自首固城則雖非手犯身是法從俱不可拿處薄勘而心兩邑守令爲先削職禁錮一年至於金海當初差遣旣因拔例擇差渠宜圖報之不暇而無論眞箇防役眞箇吏奸違法之事矇昧之失可謂兩罪俱發又如作錢立本前此朝令何等申嚴而現發如此謬例有無豈或區別該府使羅忠佐卽其地定配一以嚴法禁一以謝嶺民關西穀多邑近亦有減價作錢之擧其在反隅之義宜有先事之飭令廟堂措辭嚴飭使實惠下究
정조 12년 · 강
黃海監司李敬倫以金瑞慶等田訟査實啓
정조 12년 · 목
該監司狀啓以爲黃州幼學金瑞慶等上言事因刑曹關辭別定査官眼同査覈則鳩島之起耕者黃民也時執者亦黃民也而官決旣屬黃民訟端亦已久遠則丁哥之訟自在落科黃民則雖無文蹟之緊證綽有法理之可準田土則黃民處永爲決給丁哥專事假托之奸計累次見屈猶不知止健訟之習不可不懲待用刑照律懲勵金瑞慶則猥犯瀆擾稱以目不識字他人倩書牌子立旨之以夫爲奪其所差錯非止一二上言文字何等嚴重而初不致愼末乃自服遐土頑蠢之習宜令知所懲戢自臣營從後勘治計料
정조 12년 · 강
命訓鍊大將徐有大越俸一等
정조 12년 · 목
政院啓言軍門將官之受點入直係是宿衛事體至重而都監哨官趙常翼連以有頉懸入矣今日番單子循例書入至於受點故査問於該營有頉則如前而以無頉省記事關紀律極爲該然請該大將及兵曹入直堂郞推考警責允之敎曰將官番次皆有次第故點下時偶或越點疊點則使該營須卽來稟以待處分曾有定式龍虎營則其後果提稟而今日訓局番單子有換點之人而亦不卽來稟可謂兩罪俱發該營大將越俸一等
정조 12년 · 강
掌令趙貞相陳疏賜批
정조 12년 · 목
疏略曰亂逆之徒何代無之而未有如今日世變之層生疊出而凶如鄭妻假息內地逆如德能只誅其身甚至於凶偉偃息海島未就金木之誅妖宇通書京洛恣行跳踉之習乳媪之置而不問逆楫之移配善地俱是失刑伏願亟允前後三司之請以雪神人之憤焉噫世道益下人心日溺只知利害不知義理以此施措何事不病而目下弊源科目爲最製述之法明經之制最初設置之意夫豈徒然祖宗盛際名臣碩輔皆從此出而近世科臼中發身之人以今視昔不啻天淵其故何哉中古以前每當試闈爲士者如射者之不怨勝已主試者如銓衡之不失錙銖今也上自國都以及遐陬敎兒之方不過風花雪月訓子之語擧皆當貴功名蒙騃之時聞見如是成長之後樹立何責是以廉防倒置躁進成習內而陞庠外而州試衆僞冒眞請托公行裒然選首者多非三餘讀書之人主張試院者巧作四色分排之術況乎三年大比法意尤重而近來無論文筆有無惟以觀光爲主試門一開驟如風雨向來士子之多數致命專由於此先大王深戒士習之漸淆創立講規法式一定士皆勤苦行之未久仍又寢格此豈我先大王本意哉顧此講規亦係繼述中一事伏願下詢廟堂斷以行之噫臺閣去就不可放倒也明矣日昨執義朴長卨之詣臺陳避也所下批旨明見肺肝嚴如霜雪不賜退待二字則在臺臣道理雖至多日固當坐在臺廳恭俟發落而乃反不爲前導潛出禁門如許臺體古所未聞臣謂亟施削職之典宜矣批以首陳事勿煩科講事非曰好矣前此旣行施寢不止一再所以持難每在於此矣朴長卨事似因生疏格例則掃地依施
정조 12년 · 강
獻納成德雨上疏賜批
정조 12년 · 목
疏略曰憲疏以韓宗纉差祭事遣辭甚峻臣實瞿然當初抄出從前見差之人分排報府而宗纉前後差享非一非再按例分差今此臺言實是意慮之所不到也噫文禧廟享事親行有命栗園法駕遠勞而蟄在床玆跡阻陪扈有臣如此生不如死伏乞亟削臣職嘻噫窮凶極憯之若醫若媪元惡巨慝之曰宇曰偉只施薄竄此實擧國臣民沫血飮泣者也伏願亟允三司諸請批以旣非新除又非久枳則陳談懲討不但有違飭禁爲此辭職尾謄數行又萬萬未安爾則罷職
정조 12년 · 강
判下禮曹上言回啓
정조 12년 · 목
慶尙道幼學李鎭東等上言以爲去戊申亮賊出於嶺南當日嶺南人士羞憤欲死卽謀義擧書論檄告家家倡義人人效死今春搜訪之日全然見漏不勝抑鬱自五月相率叫閽經秋涉冬七十州倡義之蹟六十年抱鬱之懷無日可暴所齎文蹟特賜登覽事伏蒙天恩敎以令禮判招見狀頭詳考册子後草記回啓晉州幼學鄭瑾上言以爲渠之五代祖忠毅公文孚貞忠大郞旣入於宣武一等之劵又享於彰烈百世之祠則朝家崇報之意可謂至矣而第念人臣之有大勳勞於國家者必使之不祧請蒙親盡不祧之典敎以令禮曹草記回啓○該曹啓言因慶尙道儒生李鎭東等上言依判付招見狀頭儒生取考所納册子則歷敍安東等十三邑戊申倡義時部署約束通諭文字尾附道內人忠義事蹟矣今此多士上言雖與一二人干恩有異揆以事體有違格例且以册子登覽爲請亦涉猥越請置之敎以日昨輦路因多士上言付之該曹稟處俄筵聞禮判言始取見之纔開卷已聳目以次逐張考閱擊節嗟賞自不覺夜漏之向闌嶺南之爲鄒魯爲冀北夙所稔聞而壬辰已事尙矣戊申之蹟尤卓乎凛如如過一兩月便非今歲豈不後時乎多士之封章旣無一毫干恩之事則許久不捧烏在其惟允之義該房承旨令政院査出一倂從重推考觀於册子安東等十三邑各自奮義而今春紀錄之擧只及於贈參判柳升鉉贈參議權萬已不免斑駁外此贈職或存恤之典至及探蹤守埤之人而安東前掌令金侃等三十一人事蹟行誼何等表著間亦有至今生存者而竝在勿論之科尢豈成說乎紙頭爲先付籤以下問于大臣分等稟處前此旣許隨聞追啓因其疏漏亦有推考之擧則爲道伯何不盡心擧行有此掩置乎且況生存人雖係從征應募之麾下小卒無論京外竝給帖加況別錄中諸人之獨未一視乎以此以彼道伯事大失旬宣之責當該道臣越俸一等又啓言晉州幼學鄭瑾上言以其五代祖忠毅公文孚不祧爲請矣文孚當壬辰之亂募兵戮力斬叛賊殲倭胡關北一路賴以平定其嵔勳壯烈與趙憲高敬命黃進李福男一般而四人旣蒙不祧之典則今其子孫援此爲請不必爲濫而不祧體重不敢擅便請議大臣稟處允之
정조 12년 · 목
該曹啓言罷市簇頭里廛人金聖鳳等原情以爲皀色物種皆女人針綿之事故名雖女廛實爲渠等作業而衣服自衣服皀色自皀色與衣廛無干涉而衣廛人誣達天聽謂以亂廛暗誘女人退斥渠等乞令依舊行賣云矣向因衣廛人呼籲自京兆嚴禁男人之與女人同事衣廛及簇頭里廛今旣各安其業則此輩之復此呼冤極爲無嚴請各別嚴繩允之又啓言泮村居婢盛連原情以爲黃興坤爲渠再從娚而行事悖戾竊慕渠之姿貌瞰其無人夜欲强奸故渠夫鄭盤奉扶曳逐出則渠反自仆自顚延至數十日謂以致死至成誣獄乞令酌處云矣鄭盤奉卽是已承款未結案之罪人今此原情乃是獄案所無之說也前此呼籲自臣曹勿施請勘則又復煩徹極爲無巖請考律處之允之又啓言寧邊土校朴同伊原情以爲乙巳年江東縣公廨修補次請得營門檜木板子公文招募願從者故渠等給價貿取江東縣收稅則預納本道監營又以什二收稅用於亞營改建之役而其餘出給之意行會沿邑使之流下矣殷山縣以收稅例板子四十六家執留不給又到江東則又爲疊稅故去五月上煩天聽自秋曹發關本道自監營嚴飭出給而兩縣終不出給乞卽推給云矣朴同伊今五月以此事呼籲故令該道畫卽決給之意草記蒙允行會該道矣今此營門嚴飭而兩邑終不出給云者極爲可駭而其所爲說有難準信令道臣本事決處形心卽爲狀聞四件外屢次煩籲之罪請考律勘處允之又啓言西部進士李安默擊錚所當捧供以入而安默之以此呼籲非心一再自臣曹勿施請勘則今於數朔之內如是更瀆誠極無嚴不可勿施而心請考律嚴處允之又啓言成均館典㒒黃仁壽等原情以爲己丑年鹽醢廛給價買得於麻浦江人等處而與舊市人子孫之居生本江者相爲同廛彼此分利矣今夏京人吳哥鄭哥募聚閑雜人假稱麻浦江人敢生還退之計誣罔天聽而自本曹認其舊市人子孫以退給之意至有回啓施行之境設使渠輩雖謂舊市人斥賣數十年之物還爲退去旣無法文況非本江之人乎本廛卽爲推給云矣前前判書金鍾秀因江民擊錚以依本價還退事江民處決給之意覆啓蒙允則今此呼籲極爲猥越請勿施考律嚴處敎以不有官決有此煩籲民習極可駭自本曹科罪初何心斥賣又何故還推也斥賣旣分明則還推果無義此訟立落惟在斥賣眞僞況泮人其麗不億此似一事渠輩失利所關非細前判書回啓之時果以斥賣眞僞査實云乎且是未出代之知館事卿其更爲往復停當論理草記回啓俾泮人無至失業之境又啓言南陽幼學李思白原情以爲本府官吏安弼成之弟嫂金召史變幻事實誣罔天聽而本官査報以渠毋境置於掘移之地以渠家兄至於竄配之境大抵渠兄思玄爲渠毋緬禮占得一穴於本府雙樹里以其他人田庫而家貧不能卽買以其村家近處而力疲不得生意安弼成潛知渠之所占卽買田庫直欲奪葬爲村人所禁渠之積年求占公然見失勢無奈何更占其近處入葬論其顚末則弼成攘奪渠之所占而今反以渠謂之圖奪之計者已極至冤渠之葬處當初許諾者村民也助役者村民也渠則白晝行禮已經年歲安弼成則黑夜偸葬三納侤音而今乃罪同罰均兩掘兩配豈非極痛乎乞賜處分云矣請上裁敎以令京兆議處又啓言西部幼學朴理源原情以爲上年十月葬父於仁川地而白虎邊斜睨稍遠之地有一境墓土圯莎汰但聞爲李氏之塚未見有礙逼之嫌矣不意葬日纔迫李鎔稱名者臨時闖出遁辭禁葬而旣非四山步亦濶遠略相爭詰無辭退縮矣其後前郡守李光德稱以其八代祖墳山呈狀于本府及巡營而不待決訟經徹天聽判下行査之日査官富平府使兪漢儁偏聽一邊之誣置渠落科伏乞復行詳査云矣請上裁敎以令京兆議處又啓言水原良人徐福明原情以爲父母兄弟皆以良族世居本府而其父世韋具任實家舍音隨行矣昨年任實子鍚謙與其族萬謙忽生非理之心鍚謙家水畓一庫假成牌子使萬謙傳給渠父使之斥賣故果爲斥賣捧價傳給矣其後鍚謙忽變前言曰吾無賣畓之事萬謙僞券放賣云而還推其畓故推價於萬謙則萬謙推諉於鍚謙至使白地替徵故與萬謙略有言詰之事矣萬謙曰汝等六父子吾於任實家給價買得云而僞成文券百計侵徵鍚謙自前依恃畓主種種稱貸於渠父故以其舍音東西貸取得納者合爲百餘兩而一不還報渠父數次督還則乃曰以汝等貢錢除減云云故驚問貢錢之說則答以汝爲吾家舍音時汝與汝妻幷爲自賣於吾家云云請見其文券則又曰買得於李姓兩班云而越呈南陽官初不問本事委折父母同生一倂嚴囚家藏器皿衣服穀物沒數奪去自古壓良之類何限而豈有若今日之擧乎伏乞嚴査鍚謙萬謙壓良之罪依律嚴勘云矣請上裁敎以令道臣詳査狀聞後稟處又啓言驪州童蒙咸斗里松原情以爲渠母一丹橫罹於尹生員之壓良故不勝冤抑今八月渠毋擊錚特蒙令道臣詳査狀聞之命別定査官利川府使則尹生員有勢兩班渠母則迷劣村女納供之際未免自歸於落空之科此是刻骨之痛而加之以遠配之律伏乞更令査實云矣請上裁敎以議處又啓言一丹叛主之罪已悉於向來該道査啓請勿施咸斗里松嚴飭退送允之又啓言典僕黃仁壽等擊錚草記批旨內更爲往復論理回啓事命下矣取考買賣文跡則江民之斥賣於泮人在於己丑毫無疑端而前前判堂之決給江民特以前後法司處決皆以鹽醢物種本屬江民舊業泮人外居又係禁條故只請依本曹前日處決草記施行而已第念泮民外居惟在泮長法官申禁之如何至於鹽醢廛之買作渠輩基業分授舊廛人子孫或其他江民初非可禁之事何必預慮其外居不念其生理使之還退於二十年後乎以此往復於前前判堂則亦不以爲不然到今處決只當以買賣之法爲據泮人處還爲決給居外一款請念本館依法察飭允之○漢城府啓言因南陽幼學李思白原情令京兆議處事有命矣大體山訟此掘則彼存此立則彼落而今此李思玄安弼成之不分彼此立落同掘同配道臣處決必有所據而山地旣已掘移更査一款今無可論以狀內辭意觀之精神全在於其兄之特蒙恩宥赴配屬耳有此呼籲請置之允之又啓言西部幼學朴理源原情令京兆議處事有命矣此訟曾因李光德上言臣府以令道臣摘奸公決之意覆啓蒙允矣該道置理源於落科矣又此號籲未知有何別般稱冤之端而別定他査官指一決給事行會該道而今此狀辭侵斥訟官揆以城化分義終涉可駭待本訟出場照勘之意請分付允之
정조 12년 · 강
吏曹參議李洪載陳疏辭職賜例批
정조 12년 · 강
命慈殿誕日只進表裏冬至陳賀權停
정조 12년 · 목
因誕日陳賀節目敎以旣承慈敎只進表裏又因冬至陳賀節目命權停
정조 12년 · 강
召見戶判惠堂及司圃提調該色郎廳于誠正閣戶判徐有隣惠堂李在簡司圃提調徐有防司圃別提金致說李遇福直長姜文岳
정조 12년 · 목
司圃提調徐有防啓言本署菜蔬貢人加進排貢價磨鍊事有登對時稟處之命矣本貢進排價以位田所出上下事載在度支定例而位田所入不能當所出故自本署就戶惠廳各項例受米通融磨鍊以錢四千兩定爲四殿進排之需而若當各宮加進排時則自戶曹只給十六石米本署則不得如例助給致有此呼訴之擧加得位田收稅助給實爲矯捄之經法而此非猝乍間所辦之事臣意則署儲有裕間姑令戶惠廳從長變通恐合事宜矣詢于戶惠堂戶判徐有隣曰此與元貢有異貢價磨鍊非所可論欲救無價進排之弊則惟有例受米條付之惠廳從貴磨鍊之一條路矣惠堂李在簡曰貢價之從貴上下在本廳略有利益而事係供上有難較計限本署位田復舊間例受大小米自戶惠廳分當磨鍊似好矣從之有防啓言惠慶宮菜蔬供上加進排數爻依下敎問于該貢人則朔數爲二十五朔云而本署不無添價之助給且渠輩不敢望追給之恩云矣敎以渠輩之無價進排猶屬餘事國體也事面也豈不萬萬屑越乎到今追給其價在所不已而旣非戶惠廳所管則追給之道自本署區劃明日內追給有防曰今此追給之敎固當奉行之不暇而本署素乏蓄儲實無趁卽上下之道今若依他各司例賑廳錢先爲稱此數貸下以本署收稅錢限年報償則在貢人獲蒙惠澤在賑廳別無加損請下詢賑廳處之詢于賑堂在簡曰限年貸下逐歲計償亦有他司已行之例量宜許貸恐無不可矣從之○在簡啓言壯勇營屬分新屯散在各處不但收拾之非便此等田畓屬之糧餉廳事面得當以餉屯中相當田畓相換似甚便好矣從之
정조 12년 · 강
敍前參判洪秉纘前參議曹允大
정조 12년 · 목
以申禹相爲執義金光岳爲獻納韓用龜爲校理宋翼孝爲副校理李東稷爲副修撰申大順爲金海府使尹九宗爲固城縣令柳煥寅爲機張縣監
정조 12년 · 강
召見左右相及禮判李在簡于誠正閣
정조 12년 · 목
予曰嶺儒所獻册子卿等見之乎左議政李性源曰未及書閱只取付籖處見之矣予曰見其册子諸人之忠義誠可偉矣其在慰嶺人之道所關亦大今日召見卿等者此也許多人之見漏於道啓殊可怪也性源曰其時嶺賊皆在下道倡義之類皆在上道而別無殉身之人道啓之見漏似或無怪矣右議政蔡濟恭曰向來臣以柳升鉉權萬事有筵奏而此亦未入於道啓者以其無殉身之故也予曰嶺儒此事亦非出於干恩之意也濟恭曰嶺儒來見故問之則以爲渠輩無一毫希覬之思而以希亮之出於嶺下道故一世之人通視嶺南以戊申賊窟者實爲至冤其時上道亦多效忠仗義之人只望朝家知嶺南亦有忠義之士也予曰領相之意則殉身之外不可盡爲抄錄而予則以爲昔在壬辰八年干戈殉身之多勢所固然而至於戊申則昇平百年民不知兵而能知親上事長之義有此倡義之擧者不下於壬辰殉身之類故以倡義殉身爲敎者此也蓋嶺南卽士夫府庫也其時嶺人設或被誑惑而爲逆豈可以此而盡棄一嶺之人士乎近來疏通若非身犯惡逆則皆爲收用今當舊甲重回其可以嶺南而獨枳乎昔在先朝特拜權相一爲副學實出於收拾之聖意予承先朝五十年建極之治其在時措之義無論彼此遠近惟以通融收用爲務雖於庶類亦欲幷生哉矣有國之政莫過於收拾人才大臣事業亦在於以人事君嶺人中就其聲聞所及處先得一二人爲好此則右相似可聞知矣濟恭曰以人事君雖是大臣之責而如臣無似何敢以此自任乎予曰如有所聞試言之濟恭曰倉卒不敢仰對矣予曰册子所錄中諸人其在褒賞之典當何以爲之耶性源曰此不可一一褒贈矣濟恭曰倡義之類若是夥然則其在慰一道之道亦難埋沒而止矣予曰就其中殊異者一二人褒贈何如性源曰聲聞未慣不能詳知矣予曰卿等出去往復領相明日內以草記爲之又曰趙德隣以被謫身死未蒙放尙在歲抄中黃翼再亦以被謫未蒙放尙在歲抄中此非惡逆之所關係則不當如是之事也濟恭曰趙德隣因故相趙顯命疏設鞫而白脫其後因臺啓被謫身死故尙在歲抄中黃翼再亦於其時白脫而仍臺啓被謫其後蒙放身死而反入歲抄未蒙放秩事實不過如斯矣性源曰嶺儒所進倡義錄册子下送本道開刊以爲環視一道則似爲激勸之道矣予曰此册如文書謄錄不成册子貌樣撮其要領從簡成書則似好矣在簡曰其册中只錄十三邑起義之人而別錄所載似不必盡刊矣濟恭曰故兵使禹夏亨孫有勸武調用之命而尙無傳令云合有區處矣予曰以勸武軍官傳令南行哨官待窠差定○濟恭啓言戊申忠然人金重憲戊申三月以過客宿淸州店舍是夜賊殺兵使據其城重憲詣軍門言曰願爲麾下士賊命階下侍重憲之意本欲近前得以刺殺賊魁至是計無所施翌朝又詣階下言曰吾士夫族不當庭立遂上堂與列校幷立少須頗睨視眉際殺氣微動賊疑之急縛探其懷有利匕首五刑皆具重憲不變色以義理喻賊喻訖罵不絕聲至死乃已賊棄其尸人閱其所佩囊得敗紙所籍知其姓名之爲金重憲而其居之在信川也廉撫使上其事其後贈職旌閭命錄其子孫其忠烈之卓卓如此而今春倡義殉身採訪之時海西狀啓中不少槪見或由重憲之無子孫而然歟抑道臣守令疏漏而然歟申命採訪似不可已矣敎曰以卿所奏出擧條訪問該道濟恭以宗廟提調啓言宗廟署守㒒雖曰下隸所關何如而俄聞政院使令一人捕校一人因微事潛伺守僕輩出入捉去二人恣意毆打不可仍置請院隸捕校問名移法司査治敎以本署事體至爲尊嚴院隸捕校之作黨毆打守㒒萬萬驚駭後弊所關不可尋常處之爲先令該曹首犯校隸及作黨諸人一倂捉來嚴覈以聞
정조 12년 · 강
飭京兆抄戶斯速磨勘
정조 12년 · 목
敎曰日寒如此抄戶幾許爲之乎令廟堂申飭京兆文書使之斯速磨勘木綿亦令不多日內上送之意嚴飭關西伯處發送形止仍令狀聞
정조 12년 · 목
箚略曰金海劇邑也弊邑也所當另加審擇而新府使申大順未經一縣遽置大邑殊有乖於朝家用人之道新入銓地生疏無怪而不可無警吏曹參議李洪載推考金海府使申大順今姑遞改更令擇差恐不可已也批以李洪載申大順事幷依施仍命遣史官傳論
정조 12년 · 목
以李書九爲校理李太亨爲副校理安策爲修撰李禹鉉爲金海府使
정조 12년 · 강
命畿營前排軍兵試放入格人考例施賞
정조 12년 · 목
該監司趙鼎鎭狀啓以爲孝昌墓擧動時本營前排軍兵等鳥銃一巡試放事命下矣當日洗馬坪設場試放後一中以上開錄馳啓敎以取考前例施賞後狀聞事回諭
정조 12년 · 목
敎曰玉堂單番已至多日政官牌招開政○以李殷模爲校理李東稷爲副校理李尙度爲修撰
정조 12년 · 목
有隣啓言咸鏡監司李崇祜嶺穀請運狀啓慰諭御史鄭大容民情條陳狀啓有問議大臣登對稟處之命矣就議于左右相則左相李性源以爲北關民勢尤爲遑急嶺南帆舡之役不容少緩而道臣一萬七千石之請雖甚精約一竝純米係是仃不得之政正皮穀通融磨鍊限三萬石移轉誠爲允當而浦項時留之穀旣云不敷嶺民轉輸之弊亦所當念姑先以大米五百石小米一千石太四千五百石年一萬九千石合二萬五千石使之運送如或不足更爲準萬石鱗次輸去之意分付兩道恐合事宜云右相蔡濟恭以爲左相正皮穀二萬五千石先輸之論實合賤見云矣敎曰北民望哺之情如在目中南民舡粟之擧若恫在已然北道事勢捨此嶺穀無以措手云到此豈忍偏守前見乎當初綸音中姑不提及更觀事勢有所濶狹御史辭朝時亦有示意者依大臣言以此數區劃舡運裝發至回泊間爲嶺民無非用慮之日以此意申飭嶺伯悉心拮据期得利涉發舡時及關東關北過涉時各其道內初境設祭海神香祝依年前例自京下送竝以此意分付
정조 12년 · 목
左議政李性源曰臣等有罪未勘求死不得今日登對非敢爲廟謨之覆奏惟願先被當勘之律兼效筵前畢其辭之忱矣兪彥鎬之處分出於仰遵懿規臣等不得不奉承而至若金致仁之罪非彥鎬之比矣聖上雖以老昏曲恕而此有不然者動正顚錯言語迷亂者方可謂之老昏而致仁則初無顚錯迷亂而奏對之如是豈不可駭乎譴罰不過削黜則尙可以明國網而正臣分乎伏願亟允三司之請焉右議政蔡濟恭曰金致仁之兩年引據之奏尤萬萬駭痛聖敎雖以老昏歸之而其罪犯之重豈可正於削黜哉亟從三司之請是臣之望也予曰此專由於病且老昏之致也旣言天君泰然又曰物來順應者可謂駟不及舌自家則正人二字猶云傷痛而告君之辭則乃勸以泰然乎勿論其有情無情本事關係莫重莫大則無隱之義不得不言而以老昏勘斷者此也若不歸之老昏則其罪豈比於彥鎬而正乎老故用之以老罪之八字亦深思而書者也至於彥鎬則異於是渠之當年豈知有今日而依君食君致位至此負國如是其罪非他人比若以貴近而容貸則國何以爲國乎司直金華鎭等齊奏曰彥鎬之罪是漢法大不敬也大臣之奉承次律誠爲慨然至於致仁則區別兩年可驗其精神之了了安可歸之老昏耶惟願亟從三司之請焉承旨李亨元曰非但三司之迭請至於方外之韋布聞皆痛惋公議誠不可遏矣予曰藥院直宿則試射放內外中日用刑等事不得爲之者卽流來規例而非緣拘忌而然也今日是小寒而節序相換矣國之戎政不可許久曠廢而至於不用刑一款初非朝令則今不可更有知委而試射放內外中日則依例爲之好矣性源等曰今當中外顒祝之日豈可於城內猝行試射等事而至於砲放尤不可行矣予曰此則予思之已熟矣副校理徐配修曰兪彥鎬金致仁加律之請三司逐日爭執而尙靳允兪噫嘻彥鎬之罪豈可一刻容貸而今日廷臣不能致討則尙可以抗顏於朝著乎臣謂大靜荐棘罪人兪彥鎬依律處斷宜矣性源曰配修所懷陳達之際直請勘律大違格例請罷職從之○敎曰嶺南運穀時督運當以御史爲之乎當以差員爲之乎卿等各陳所見性源曰穀物裝發時道臣只遣親禆申飭而已守令差員則各邑擧行恐不如御史些小廚傳之弊不必拘矣濟恭曰督運係是莫大之政道臣雖不親往自當嚴飭不必別遣御史貽弊廚傅擇守令中有資歷風力者委之似合事宜矣敎曰以隣近守令中另擇定差員督運雖以領運言之濟州舡粟猶以守令騎舡北關何異亦以守令中定差員騎舡事分付○開城留守李致中啓言前留守洪秉纘以本營餉穀大米豆太換捧事陳達蒙允矣臣還營後知委則府內民人多有願納而外村及屬邑民情皆不願採探物情則雖準折相換巿價大不同民之不願不是異事蓋前留守之所達出於民國俱便之計且府內民人齊訴願換故有此陳稟而秋成後民皆不願有不可勒令換納俄議于大臣則使之筵稟故敢此仰達矣詢于左右相性源曰府內民情雖願代納大米外村及屬邑旣皆不願則不可强令換納以本色還捧似宜矣濟恭曰府內之民願在換納則當依其願外村與屬邑之民不願則亦依其願使留守詳察事情施之似宜矣從之敎曰前守臣之輕信府內民訴遽有陳請致此反決之擧國體所在不可仍置當該留守罷職○江華留守尹承烈啓言本府司倉還太當捧爲五千七百五十餘石而開倉以後未捧尙爲乛千九百石零蓋今秋早霜被災收穫零星至今拒納之民皆是難捧純太準捧其勢末由在前如此之時有以相當穀代捧翌秋還作本色之例今亦依例代捧事請下詢廟堂處之詢于左右相性源濟恭曰餉太之捧本色幾至三分二其餘不至甚多以精實穀代捧待明秋還作本穀已多前例許施似好矣從之
정조 12년 · 강
命發賣餘木自戶曹發賣波及民間
정조 12년 · 목
戶曹啓言因傳敎內入直軍兵中薄衣人等合二十五名各關西木一疋分給禁軍申漢濟加給一疋銅龍門入直軍七名建陽門入直軍一名已爲替番下鄕云依下敎自各其地方官木一疋代受還穀者稱此數減給不受還或已納者錢穀間亦稱此數題給事發關分付於該道臣敎以今番發賣餘木自本曹從便發賣以爲波及民間俾有實惠
정조 12년 · 강
兵曹判書李文源陳疏乞遞賜例批
정조 12년 · 목
疏略曰新除吏判吳載純卽臣妹壻內外從之竝據兩銓尙以爲難況娚妹乎伏乞亟許遞改以安私分
정조 12년 · 강
禮曹以忠毅公鄭文孚不裶事收大臣議回啓
정조 12년 · 목
禮曹啓言因晉州幼學鄭瑾上言回啓以忠毅公鄭文孚不祧事議于大臣則領議政金致仁判府事兪彥鎬以爲雖其褒贈累加於身後帶礪不及於當時則當此倖門漸開典章日墜之時法外輕許恐合難愼伏惟上裁云左議政李性源右議政蔡濟恭以爲以忠以功宜蒙殊異之報援例不祧之請似不至踰濫伏惟上裁云領府事鄭存謙判府事徐命善李福源金熤領敦寧洪樂性病未收議云矣請上裁敎以從多議施行
정조 12년 · 강
命刑曹嚴懲瞞告圃使
정조 12년 · 목
該曹啓言東蠶室之每名加給十五日耕事依判下發遣該郞摘奸則量案所在非四十日耕實三十三日耕而處處覆沙餘存者不過爲二十餘日耕而二十名圃民各持十五日耕散在於箭串雌馬場纛島豆毛浦等處而厚多瘠少又無覆沙陳廢至於壬寅年後自本圃加給十五日耕在於廣州新川兩處云故一體摘奸則廣州所在爲五日半耕新川所在盡爲覆沙起墾僅二日耕則所謂加給田無過七日耕而品甚薄劣云矣蠶室田浦落所餘不過二十餘日耕則圃民稱冤不是異事二十名元帳付各給十五日耕各有其處則該圃書員之招亦非誣餙但壬寅年經費代土後加給田十五日耕之爲七日耕而又皆薄劣則圃民稱冤全左於此其未滿之數自本圃更議充給之道而該圃吏所告未免誣罔自臣曹科治本事今巳出場擊鼓罪人蔡德裕高三俊請依前判下充軍發配允之敎以以經費給代土之擧意在於益下而寧失則七日耕之以十五日耕瞞告於特敎嚴問之下已萬萬無嚴本圃次知中官之當初只以此數劃給亦極痛駭瞞告下吏自本曹嚴懲次知中官方有査事待結末當處分以此分付
정조 12년 · 강
命時囚徐有建權琇申偗趙華錫汰去分揀放送
정조 12년 · 목
因禁府都囚徒有是命